Joseph Camilleri ta’ 55 sena minn Ħaż-Żebbuġ kien akkużat dalgħodu b’kompliċità fil-każ li dwaru iż-żagħażugħ Lee Grima nstab ħati li kkaċċja illegalment. Fil-fatt irriżulta li dalgħodu fil-Qorti li Camilleri ċempel lil Grima u informah li fil-Qajjenza kien hemm erba’ tajriet protetti magħrufa bħala fras servjent. Huwa kien mixli quddiem il-Maġistrat Charmaine Galea li fost oħrajn għen lil ħaddieħor biex jikkaċċja tajr protett. Camillieri ngħata l-ħelsien mill-arrest fuq garanzija personali ta’ €3000 u depożitu ta’ €1000. Aktar kmieni : Fis-sigħat li ġejjin il-Pulizija mistenija tressaq it-tieni raġel suspettat li kien qed jikkaċċja illegalment wara li lbieraħ ressqet żagħżugħ ta’ 24 sena minn Ħaż-Żebbuġ bl-istess akkuża. Wara li ammetta l-akkużi, iż-żagħżugħ ingħata sentenza ta’ tliet xhur ħabs sospiżi għal sena, kien immultat €1,000, kellu s-senter ikkonfiskat u l-liċenzja tal-kaċċa sospiża għal sentejn. L-akkuża kienet tgħid li huwa kkaċċa speċi protetti, li kkaċċa meta l-istaġun tal-kaċċa kien magħluq, li kellu arma f’distanzi pprojbiti u li ħeġġeġ lil ħaddieħor biex jagħmel reat. Fi stqarrija uffiċjali, ngħad li l-Pulizija qed tinvestiga t-tieni suspettat waqt li uffiċjali tal-ALE qed jinvestigaw aktar il-qtil ta’ ċikonji protetti nhar il-Ħadd. Il-Gvern appella lil min ra l-kaċċa illegali biex jgħin lill-pulizija fl-istħarriġ tagħha. L-informazzjoni tista’ tingħata lill-pulizija fuq in-numri tat-telefon 112 jew 119 jew lill-Wild Birds Regulation Unit jew b’e-mail fuq [email protected] jew telefon 79496320. Kull rapport jiġi trattat bl-akbar kunfidenzjalità. Fid-dawl ta’dawn l-inċidenti, il-Gvern ħareġ twissija serja lil dawk kollha li jiksru l-liġi fejn qal li l-abbużi mhux se jiġu ttolerati u jittieħdu passi bil-qorti.